游隠靜山
作者：梅堯臣
朝代：宋

paragraphs: 心存名山久，積歲未及遊。
將過值風雨，路不通馬牛。
丁壯四五人，籃轝時更休。
轉谷逢煙火，下隰多田疇。
偃穟黄壓畝，刈麻東盈丘。
始覺山門深，長松如騰虬。
直上百餘尺，蒼髯葉脩脩。
五峯迎人來，冷逼臺殿秋。
石泉出雲中，引入舍下流。
緣源至巖口，巖底魚可鉤。
天昏碧溪去，果熟青猿偷。
草樹不盡識，自起詩人羞。
濺濺澗水淺，苒苒菖蒲稠。
菖蒲花已晚，菖蒲茸尚柔。
靈根采九節，試共野僧求。
逡巡能致之，衰疾無甚憂。
昔聞有釋子，渡江用杯浮。
棲心向茲地，埋骨在林陬。
駁陰漏斜光，徒欲窮巔幽。
夜還南陵郭，幾落猛虎喉。